和叔寬贈李方叔
作者：蘇過
朝代：宋

paragraphs: 管鮑死已久，交情雲雨翻。
平生我知子，窺見牆及肩。
老驥嘆伏櫪，壯士悲暮年。
百金空鬻技，未分齒髪殫。
哀哉兔絲蔓，生理寄所纏。
君看秋風至，掃蕩何時安。
誰令三徑荒，投老食屢艱。
短綆謾自持，欲引百尺泉。
造物不我私，同彼草木繁。
不求桑榆暖，乃慕松桂寒。
學稼雖可賤，樂志良獨難。
當觀五鼎食，不異瓢與簞。
卜筑願俱棲，勿學雞相連。
作詩置坐右，勉視後者鞭。